IE (onvolledige) opgaaf van pres. Jacob Zuma se omstrede uitlatings gister in Volksblad vertel die hartseerverhaal van ’n president wat nie gebore in staat is om die waardigheid en aanspreeklikhede van sy amp uit te leef nie. Een wat praat wanneer hy eerder moes swyg en swyg wanneer hy moes praat. Telkens slaag hy daarin om te wys sy wêreld is ’n vreemde een. Zuma swyg veral wanneer opposisieleiers in sy teenwoordigheid beledig en verneder word. Sy bynaam Jacob die Swyger spruit onder meer hieruit. Hy swyg dán, want het die opposisie in die ANCweergawe van die demokrasie dan nie minder regte nie? En het hy nie al gesê dat God van die ANC verwag om te regeer omdat dit die enigste party is wat by sy stigting geseën is nie? Waaroor kla die opposisielede dan? As God nie aan hul kant is nie en hulle minder regte as die ANC het, is dit mos reg dat hulle uitgejou word! Bowendien weet almal die ANC sal regeer totdat Jesus terugkom. In der waarheid, ANC-aanhangers sal sowel in die hemel as op die aarde geseën word. Dan is dit mos normaal as opposisieleiers gevloek en uitgeskel word! Hieruit vloei dit streng logies voort dat goeie sorg vir troeteldiere ’n “wit” ding is wat nie in die swart kultuur tuishoort nie. Hierby hoort ook dat vroue onderdanig moet wees – en hulle moet dit liefs bewys deur plat op hul maag voor mans te gaan lê. Zuma is nie net ’n swygende prater en ’n pratende swyger nie, maar ook ’n doener. Vandaar dat hy ’n rits vroue “oorwin” – vroue met wie hy nie noodwendig getroud is nie. Wat maak dit saak? Hy kan immers altyd ná die tyd gaan stort. Pleks Zuma eerder wou praat om ons in te lig oor die besonderhede van die wapenskandaal, die spioenbande en Nkandla se skandes. Dat sy swygery én pratery alles teen die Grondwet indruis? Die ANC is mos belangriker as die Grondwet en die grondwethof!